नन्हकू मुश्किल में पड़ गया। उसने इस बूते पर खर्च किया था कि सब भाई बराबर वहन करेंगे। अकेले कर्ज़ अदा करना उसके लिए मुश्किल था क्योंकि साल भर बाद बेटी का विवाह करना था। बेटों की पढ़ाई का ख़र्च भी बढ़ गया था। उसने भाइयों से कहा-"पिता रहे नहीं। गांव की खेती अब कौन देखेगा? मैं तो देख नहीं पाऊंगा क्योंकि बच्चे शहर में पढ़ रहे हैं। अच्छा हो कि ज़मीन बंट जाये। मैं अपने हिस्से की ज़मीन बेच कर कर्ज़ भी चुका दूंगा और बेटी की शादी के लिए भी कुछ पैसे बच जायेंगे।"